BBP-beskermers in Ekurhuleni verdien glo tot R81 000 per maandArgieffoto. Die DA in Gauteng het sy skok uitgespreek oor die Ekurhuleni-metropolisie (EMPD) se BBP-beskermingsbeamptes wat meer as R81 000 per maand verdien. Die bedrag is bekend gemaak deur Ekurhuleni se burgemeesterskomiteelid vir gemeenskapsveiligheid, Frans Mmoko, in antwoord op ŉ vraag van die DA. Volgens Mmoko wissel die jaarlikse salaris vir die EMPD se BBP-beamptes tussen R323 988 en R444 468 per jaar. Hy sê hulle word nie oortyd betaal nie, aangesien hulle ŉ vaste toelaag verdien –pleks van oortyd – wat bereken word op 10% van hul jaarlikse vergoeding. Volgens die DA beteken dit dat ŉ beampte wat R444 468 per jaar verdien, ŉ vaste bruto salaris van R37 039 – plus 10% van die jaarlikse vergoeding (R44 446) – ontvang. Die DA sê dit kom neer op ŉ bruto salaris van sowat R81 485. Michael Shackleton, die DA se woordvoerder oor gemeenskapsveiligheid in Gauteng, sê die party is in besit van ŉ salarisstrokie van een van die beamptes wat twee betalings – die vaste salaris van R37 039 en ŉ bykomende betaling – aandui. Die beampte verdien dus R81 485 per maand. Beamptes wat ŉ jaarlikse salaris van R323 988 verdien, kry ŉ bruto salaris van R26 999, plus 10% (R32 398,80) van hul jaarlikse salaris. Die maandelikse salaris beloop dus R59 397,80, sê Shackleton. “Die geld wat die BBP-beamptes betaal word, is belaglik, aangesien daar reeds ŉ tekort aan hulpbronne in die hele EMPD is,” sê hy. “Dit is teleurstellend dat die Ekurhuleni-munisipaliteit besteding aan die metropolisie se BBP-eenheid prioritiseer, terwyl daar nie genoeg voertuie in sy vloot is om polisiesigbaarheid te verhoog en die veiligheid van Ekurhuleni se inwoners op paaie te verseker nie.” Shackleton sê Ekurhuleni se burgemeesterskomiteelid vir menslike nedersettings, Lesiba Mpya, het nege BBP-beamptes, wat meer is as wat die burgemeester en die stadsbestuurder het. Hulle het elk ses lyfwagte. “Ander burgemeesterskomiteelede het tussen drie en vier lyfwagte, terwyl drie BBP-beamptes die speaker oppas; die hoofsweep het twee; die polisiehoof twee en die finansiële hoof en die voorsitter van die munisipale rekeningkomitee het elk een beskermingsbeampte. “Daar is geen verduideliking oor waarom Mpya nege beskermingsbeamptes het nie. In die geval van ŉ veiligheidsrisiko moet die polisie die risikobepaling vir enige raadslid doen.” Shackleton sê dit is kommerwekkend dat Ekurhuleni nie salarisverhogings aan personeel kan betaal nie en verkies om die salarisverhoging in twee te verdeel, maar steeds opdok vir hemelhoë salarisse vir lyfwagte vir politici en senior bestuurders. Shackleton sê die DA doen ŉ beroep op Lebogang Maile, LUR vir samewerkende regering en tradisionele sake in Gauteng, om duidelikheid te gee oor die aantal beskermingsbeamptes wat vir burgemeesterskomiteelede toegewys word. Die party soek ook duidelikheid oor die vaste toelae vir die betrokke beamptes.